钦定古今图书集成/方舆汇编/职方典/第1527卷 > 《思州府题名碑记》蔡潮
## 钦定古今图书集成/方舆汇编/职方典/第1527卷 > 《思州府题名碑记》蔡潮

思为古黔中地，历隋、唐、宋、元，沿革不一。国朝吴元年，
前宣慰田氏归附，隶湖广行省。永乐壬辰，田氏弄兵，
坐废，改宣慰为府，分属贵藩。然地僻民贫，洊罹彝燹，
日敝一日，鞠为荒翳。往年郡守张君常、张君价，渐次
修举，而文献犹未足征。正德丙子秋上元高君节守
邦之三年，嗟兹缺典，博询于长官周缙、何纯辈。其所
记忆前人之名氏籍贯，凡二十六人，属记于予。予惟
思郡蕞尔一隅，猥潜荒服，重以彝氛，岁歉之故吏兹
土者，恒以投瘴御魑视之速欲解去，不能一朝宁处。
自崔、贺启治以来，能久安其位，不甚鄙彝其民者，王、
张、赵、李、唐、孙、严、柴，暨今高、赵数公焉。高侯又能于劳
来安辑之暇，以经术训饬子弟，且犹征文辞以表彰
思郡，思何陋矣。